Dag-Eilev Fagermo mener trøndernes angrepsspill ikke er godt nok til å ta seriegull.

Odd-trener Dag-Eilev Fagermo er ikke kjent for å spare på kruttet.

Nå uttaler den karismatiske 48-åringen at Rosenborg ikke er gode nok til å vinne årets Tippeliga, til tross for tabelltopp og 19-4 i målforskjell etter de fem første rundene.

Hovedgrunnen skal være trøndernes angrepsspill, som ifølge Fagermo er for dårlig til å kunne holde på førsteplassen.

– Jeg tror Molde vinner serien. Det er jeg trygg på.

– Hva med Rosenborg?

– De er ikke gode nok. Rosenborg er et kontringslag - de har ballen lite og det holder ikke hvis du skal ta seriegull.

– Der fikk du saken din. Det burde jeg ikke sagt. Nå hisser jeg på meg mange, sier Fagermo og ler.

På en annen side er bæringen imponert over hva «lille» Odd har klart å få til med begrensede midler og hardt arbeid.

– Ikke for å skryte, men vi er det beste laget ut ifra statistikk og tall når det gjelder etablert angrepsspill. Og det er det viktigste. Det er det vi gjør mot Sarpsborg. Vi har ballen 70 prosent av tiden - det er Barcelona-tall. Problemet er å omsette det i tre poeng.

Odd tapte kampen i Sarpsborg 0-2, men hjemme i Skien er Fagermo selvsikker før søndagens møte med serielederne.

– Jeg har ikke slått Rosenborg så lenge jeg har trent Odd. Men jeg har gjort det som Godset-trener, og selv om det er hundre år siden så er det på tide å gjøre det igjen. Vi er gode nok til det nå.

– Mange mener jeg er stor i kjeften, men vi har et høyt kunnskapsnivå i Odd - og kunnskap er viktigere enn penger. Hadde vi hatt penger i tillegg, så hadde vi blitt enda sterkere, mener Fagermo.

Rosenborg har et budsjett som er rundt 100 millioner kroner mer enn Odd. Fagermo er sikker på at hadde han rådd over like mye penger som RBK, hadde han kunnet utrette mye mer enn det trønderne selv klarer.

– Ja, helt klart. Uten tvil. Såpass selvsikker er jeg. Vi hadde ikke trengt 100 millioner heller - 10 hadde vært nok.

– Mange mener jeg er arrogant når jeg sier det, men det står jeg for. Det mener jeg resultatene også viser, avslutter Fagermo.